



Uputstvo za primenu sistema dinamične nabavke

SADRŽAJ

[Uvod 4](#_Toc183435395)

[Opšti pregled SDN-a 5](#_Toc183435396)

[1. Zakonodavni okvir i svrha SDN-a 5](#_Toc183435397)

[2. Prednosti i izazovi primene SDN-a 6](#_Toc183435398)

[3. Razlike između okvirnog sporazuma i SDN-a 7](#_Toc183435399)

[Uspostavljanje i vođenje SDN-a 9](#_Toc183435400)

[1. Osnovna pravila SDN-a 9](#_Toc183435401)

[2. Prva faza - kvalifikacija privrednih subjekata 11](#_Toc183435402)

[3. Druga faza – dodela ugovora 17](#_Toc183435403)

[Prilog 23](#_Toc183435404)

[Model Informacije o načinu vođenja SDN-a 23](#_Toc183435405)

# Uvod

Sistem dinamične nabavke (SDN) u Republici Srbiji prvi put je uveden Zakonom o javnim nabavkama („Službeni glasnik RS“, broj 124/12, 14/15 i 68/15), u skladu sa tada važećim Direktivama EU u oblasti javnih nabavki[[1]](#footnote-1), međutim njegova primena u praksi nije zabeležena u periodu važenja tog Zakona. Razlog tome je prevashodno činjenica da se ovaj sistem obrazuje isključivo elektronskim sredstvima, za šta nisu bile obezbeđene tehničke mogućnosti.

Zakonom o javnim nabavkama („Sl. glasnik RS“, br. 91/19 i 92/23, u daljem tekstu: ZJN), SDN je uređen u skladu sa aktuelnim direktivama EU[[2]](#footnote-2) , a kako je reč o tehnici koja se uspostavlja i vodi isključivo elektronskim sredstvima, implementirane su i funkcionalnosti Portala javnih nabavki (Portal) čime su stvoreni svi preduslovi za primenu ove tehnike u praksi.

SDN je tehnika javne nabavke namenjena za predmete nabavki koji su opštedostupni na tržištu i koji kao takvi mogu da zadovolje potrebe naručioca. Njegova posebno važna karakteristika je da je, tokom čitavog perioda na koji se uspostavi, otvoren za prijem svih privrednih subjekata koji ispunjavaju kriterijume za kvalitativni izbor privrednog subjekta koje naručilac odredi, čime se omogućava veća konkurentnost, efikasnost i transparentnost procesa.

Ipak, prema podacima iz godišnjeg Izveštaja Kancelarije za javne nabavke za 2023. godinu[[3]](#footnote-3), naručioci su u 2023. godini pokrenuli samo 19 postupaka sa cilјem uspostavlјanja SDN-a, što ukazuje na to da i dalјe nije dovolјno razvijena svest o prednostima ove tehnike.

Ovo uputstvo sadrži osnovne informacije o SDN-u, njegovim prednostima, kao i konkretne korake i preporuke za njegovo sprovođenje, s ciljem šireg uvođenja ove tehnike u praksu.

Priprema ovog uputstva deo je projekta „Efikasne javne nabavke i održivi lanci snabdevanja (ESG) za unapređenje konkurentnosti“, koji sprovodi NALED uz podršku Švedske agencije za međunarodni razvoj i saradnju (SIDA). Projekat ima za cilj unapređenje konkurentnosti kroz efikasnije sprovođenje javnih nabavki i promociju održivih lanaca snabdevanja, čime se doprinosi ekonomskom rastu i društvenoj odgovornosti.

# Opšti pregled SDN-a

## **Zakonodavni okvir i svrha SDN-a**

SDN je ustanovljen ZJN-om kao tehnika javne nabavke i ne predstavlja zaseban postupak javne nabavke, već alat koji se može koristiti unutar restriktivnog postupka. Ova tehnika je u potpunosti elektronski proces namenjen nabavkama dobara, usluga ili radova koji su opštedostupni na tržištu i koji kao takvi mogu da zadovolje potrebe naručioca, zapravo predmetima nabavki koji se mogu jasno definisati i koji su često potrebni. Za razliku od drugih tehnika, kao što je okvirni sporazum koji predstavlja zatvoreni sistem dostupan samo privrednim subjektima sa kojima je zaključen, SDN omogućava kontinuirano uključivanje novih privrednih subjekata tokom njegovog trajanja, čime se osigurava stalna konkurencija i veća fleksibilnost.

Uspostavljanjem SDN-a naručiocu sprovođenje pojedinačnih nabavki postaje jednostavnije i brže. Naručilac uspostavlja SDN na određeni vremenski period za definisani predmet nabavke bez obaveze preciziranja detaljnih tehničkih specifikacija i količina, a pojedinačne nabavke sprovodi kada nastane konkretna potreba. S druge strane, privredni subjekti mogu podneti prijave za kvalifikaciju i uključiti se u SDN u bilo kom trenutku, pod uslovom da ispunjavaju unapred utvrđene kriterijume za kvalitativni izbor privrednog subjekta. Ova fleksibilnost razlikuje SDN od tradicionalnog načina ugovaranja gde nabavka započinje objavljivanjem javnog poziva i okončava se zaključenjem ugovora.

ZJN u članu 68. uređuje ključna pravila primene SDN-a, kao što je način kako se uspostavlja i vodi, obaveznu upotrebu elektronskih sredstava komunikacije, rokove za podnošenje prijava i ponuda itd. Pravilnikom o sadržini konkursne dokumentacije u postupcima javnih nabavki (u daljem tekstu: Pravilnik)[[4]](#footnote-4), bliže je uređena sadržina konkursne dokumentacije u slučaju SDN-a, kao i u restriktivnom postupku čija pravila se primenjuju za uspostavljanje i vođenje SDN-a.

Svrha SDN-a je olakšavanje nabavke za često potrebne nabavke, povećanje efikasnosti i smanjenje administrativnog opterećenja kako za naručioce, tako i za ponuđače. SDN omogućava veću konkurenciju, podstiče učešće malih i srednjih preduzeća i poboljšava sigurnost u nabavkama. Takođe, pomoću ove tehnike se unapređuje upravljanje troškovima i kvalitetom predmeta nabavki koji se nabavljaju kroz stalno podnošenje novih ponuda od strane kvalifikovanih kandidata u skladu sa konkretnim potrebama naručioca.

Tokom trajanja SDN-a, naručilac ima mogućnost sprovođenja velikog broja pojedinačnih nabavki na osnovu unapred utvrđenih uslova, pri čemu se stalno omogućava pristup sistemu novim privrednim subjektima, a kandidati kojima je priznata kvalifikacija pozivaju se i mogu učestvovati u svim nabavkama koje se sprovode u okviru SDN-a.

## **Prednosti i izazovi primene SDN-a**

SDN sve više dobija na značaju u savremenom sistemu javnih nabavki gde su fleksibilnost i efikasnost nabavki ključni za uspeh. Posebna pogodnost za naručioce ogleda se u tome da:

* ne mora svake godine da sprovodi postupak javne nabavke za standardne nabavke koje se kontiunirano ponavljaju, kao što su sredstva za održavanje higijene, računari i računarska oprema, lekovi, potrošni medicinski materijal, kancelarijski materijal, usluge održavanja higijene, radovi na redovnom održavanju objekata i sl;
* ne mora da raspolaže finansijskim sredstvima u trenutku pokretanja postupka javne nabavke (objavljivanja javnog poziva u prvoj fazi postupka);
* efikasno mogu da reaguju na promene potreba i budžeta.

Iako SDN donosi mnoge prednosti, sa sobom nosi i određene izazove. U nastavku su prikazane ključne prednosti i izazovi primene ovog sistema.

* **Prednosti SDN-a**

SDN omogućava stalni priliv novih privrednih subjekata tokom trajanja nabavke, odnosno sistema, što **omogućava veću konkurenciju**, jer zainteresovani privredni subjekti mogu ući u sistem u bilo kom trenutku, ako ispunjavaju kriterijume za kvalitativni izbor. Prednost se ogleda i u tome što prvredni subjekt koji je jednom podneo prijavu za SDN i nije mu priznata kvalifikacija ima mogućnost da ponovo tokom trajanja SDN-a podnese prijavu. Veća konkurencija može rezultirati boljim kvalitetom predmeta nabavke i povoljnijim cenama.SDN **ubrzava proces nabavke**, jer nakon što su privredni subjekti kvalifikovani, pozivaju se da dostave ponude za konkretne potrebe, bez potrebe za ponovnim dugotrajnim procesom nabavke. Ovo značajno skraćuje vreme koje je potrebno da se sprovede nabavka, čime se poboljšava operativna efikasnost. SDN **omogućava naručiocima fleksibilnost**, jer inicijalno prilikom uspostavljanja SDN-a nisu dužni da određuju detaljne tehničke specifikacije predmeta nabavke, već ih mogu prilagođavati tokom vremena u skladu sa tržišnim prilikama i svojim objektivnim potrebama prilikom pozivanja kvalifikovanih kandidata da podnesu ponude. Proces je jasan i dostupan svim zainteresovanim privrednim subjektima koji ispunjavaju kriterijume za kvalitativni izbor, čime se **smanjuju mogućnosti za zloupotrebe ili favorizovanje pojedinih** **privrednih subjekata.**

* **Izazovi primene SDN-a**

Uspostavljanje i vođenje SDN-a u poređenju sa tradicionalnim sistemima nabavke zahteva kontinuirano praćenje i administraciju, odnosno kvalifikaciju privrednih subjekata koji podnose prijave za ulazak u sistem, što na neki način **može dovesti do administrativnog opterećenja**. Otvorenost SDN-a za nove privredne subjekte može dovesti velikog broja prijava, što može biti **izazov za upravljanje.** Takođe,uzimajući u obzir minimalni rok za podnošenje ponude od 10 dana u drugoj fazi postupka, iziskuje blagovremeno planiranje svake pojedinačne nabavke**,** odnosno **nije praktičan za hitne situacije (npr. hitne popravke opreme).**

## **Razlike između okvirnog sporazuma i SDN-a**

Uzimajući u obzir da su okvirni sporazumi (OS) i SDN osmišljeni kao alati koji doprinose efikasnosti javne nabavke i povećanju konkurentnosti, te da je u suštini njihova svrha ista, u nastavku su date neke od ključnih razlika između ove dve tehnike, kako bi naručioci mogli da bolje sagledaju koju tehniku je najprimerenije koristiti za svoje konkretne nabavke.

|  |  |
| --- | --- |
| **1.** | **PREDMETI NABAVKI** |
| **SDN** | **OS** |
| Može da se koristi samo za predmete nabavki koji su opštedostupni na tržištu i koji kao takvi mogu da zadovolje potrebe naručioca. | Nema ograničenja u pogledu predmeta nabavke.  |
| **2.** | **TRAJANJE** |
| **SDN** | **OS** |
| Nema ograničenja u pogledu trajanja. Naručilac određuje njegovo trajanje prilikom kreiranja dokumentacije o nabavci na Portalu i ima mogućnost da produži ili ranije okonča uspostavljen SDN.  | Može da traje najviše četiri godine, osim u posebno opravdanim slučajevima koji su u vezi sa predmetom nabavke i koje naručilac mora da obrazloži. |
| **3.** | **POSTUPAK JAVNE NABAVKE** |
| **SDN** | **OS** |
| Primena pravila restriktivnog postupka. | **Može da se zaključi primenom pravila bilo kojeg postupka javne nabavke, uzimajući u obzir pravila i uslove propisane za svaku vrstu postupka.** |
| **4.** | **KONKURENTNOST** |
| **SDN** | **OS** |
| Otvoren sistem – tokom trajanja može svaki zainteresovani privredni subjekt da podnese prijavu i priključi se sistemu ukoliko ispunjava kriterijume za kvalitativni izbor privrednog subjekta. Nije dozvoljeno ograničavanje broja kandidata koji će biti primljeni u sistem.  | **Zatvoren sistem – zaključenom OS ne mogu se priključiti novi privredni subjekti. Naručilac može da ograniči broj privrednih subjekata sa kojima će zaključiti OS.**  |
| **5.** | **Rokovi** |
| **SDN** | **OS** |
| Rok za podnošenje ponuda kandidata koji su primljeni u SDN je minimum 10 dana od dana slanja poziva za podnošenje ponuda. | U slučaju OS sa ponovnim otvaranjem konkurencije ZJN ne propisuje minimalne rokove, već ih naručilac određuje uzimajući u obzir faktore kao što je složenost predmeta nabavke i vreme potrebno za pripremu i sačinjavanje ponude.  |

# Uspostavljanje i vođenje SDN-a

## **Osnovna pravila SDN-a**

Naručilac uspostavlja i vodi SDN **isključivo elektronskim sredstvima**[[5]](#footnote-5), odnosno putem Portala, primenjući **pravila restriktivnog postupka**. Navedno podrazumeva dve faze, fazu kvalifikacije zainteresovanih privrednih subjekata i fazu dodele pojedinačnih ugovora, pri čemu prva faza, odnosno faza kvalifikacije, suštinski traje sve vreme dok traje SDN, a druga faza se sprovodi svaki put kada naručilac ima konkretnu potrebu za predmetom nabavke za koji je uspostavljen SDN.

SDN je namenjen **isključivo za standardizovana dobra, radove ili usluge**, koji su široko dostupni na tržištu, što znači da se ne može koristiti za predmete nabavki koje je potrebno posebno prilagoditi potrebama naručioca (npr. izrada specifičnog softverskog rešenja). Stoga, za složenije ili specifične predmete nabavki koji zahtevaju kreativna rešenja ili pregovore SDN nije adekvatan.

SDN može biti podeljen u kategorije dobara, usluga ili radova koje su objektivno određene na osnovu karakteristika nabavke koja će se sprovoditi u okviru te kategorije, kao što je najveći dozvoljeni obim ugovora koji će se zaključivati tokom trajanja SDN-a ili na posebna teritorijalna područja u kojima će se ti ugovori izvršavati. U slučaju podele SDN-a u kategorije, naručilac ima obavezu da u dokumentaciji o nabavci odredi kriterijume za kvalitativni izbor privrednog subjekta za svaku kategorju.

U prvoj fazi restriktivnog postupka naručilac objavljuje javni poziv i konkursnu dokumentaciju koja je svima dostupna na Portalu i odnosi se na podnošenje prijava. To znači da svaki zainteresovani privredni subjekt, koji ispunjava kriterijume za kvalitativni izbor privrednog subjekta koje je naručilac odredio, može da podnese prijavu. Iako u restriktivnom postupku postoji mogučnost ograničenja broja kandidata[[6]](#footnote-6), ta mogućnost nije dozvoljena kod SDN-a.

Minimalni rok za podnošenje prijava je 30 ili 20 dana od slanja na objavlјivanje javnog poziva (ili od dana slanja poziva za podnošenje prijava kada je periodično indikativno obaveštenje korišćeno kao javni poziv[[7]](#footnote-7)), u zavisnosti da li je procenjena vrednost javne nabavke jednaka ili veća od iznosa evropskih pragova ili je manja od tog iznosa[[8]](#footnote-8). Ovo je početni rok za podnošenje prijava, a tokom čitavog perioda trajanja SDN-a ovaj poziv ostaje otvoren i svaki zainteresovani privredni subjekt može u bilo kom trenutku da podnese prijavu, što omogućava kontinurano povećavanje potencijalnog broja ponuđača.

Druga faza odnosi se na podnošenje ponuda i dostupna je na Portalu samo kandidatima, odnosno privrednim subjektima koji su kvalifikovani, tj. koji su primljeni u SDN. Minimalni rok za podnošenje ponuda je 10 dana od dana slanja poziva za podnošenje ponude. Nakon donošenja odluke o dodeli ugovora u drugoj fazi, naručilac zaključuje ugovor o javnoj nabavci, pri čemu ima mogućnost da ugovor zaključi i pre isteka roka za podnošenje zahteva za zaštitu prava[[9]](#footnote-9).

SDN traje onoliko koliko naručilac odredi u javnom pozivu da će trajati, međutim može sistem okončati i pre isteka tog roka, ali može i produžiti njgovo trajanje. U slučaju da naručilac želi da produži trajanje SDN-a, tu informaciju objavljuje u javnom pozivu tako što na Portalu u delu ,,Procesi postupka“ bira opciju ,,Ispravka postupka“, zatim ,,Izmena podataka iz osnovnog oglasa“ i dalje u skladu sa funkcionalnostima Portala unosi odgovarajuće podatke, a izmenjeni period trajanja SDN-a se objavlјuje kroz oglas „Ispravka – obaveštenje o izmenama ili dodatnim informacijama“. Postupak okončava na način što na Portalu u okviru dela ,,Procesi postupka“ bira opciju ,,Okončanje sistema“ i ta informacija se objavlјuje kroz oglas „Obaveštenje o dodeli ugovora, obustavi postupka ili poništenju postupka“.

U okviru SDN-a može da sе primeni i elektronska licitacija u fazi dodele pojedinačnih ugovora. Naime, naručilac ima mogućnost da odredi da dodeli ugovora prethodi elektronska licitacija, ako se sadržaj dokumentacije o nabavci, a posebno tehničke specifikacije predmeta nabavke mogu precizno utvrditi[[10]](#footnote-10).

Pored toga, naručilac ima mogućnost da u okviru SDN-a zahteva da se ponude za pojedinačne ugovore podnesu u formi elektronskog kataloga[[11]](#footnote-11).

Pravila postupanja u slučaju primene elektronske licitacije i elektronskih kataloga uređena su posebnim odredbama ZJN-a i funkcionalnostima Portala.

## **Prva faza - kvalifikacija privrednih subjekata**

##

Primenom pravila prve faze restriktivnog postupka naručilac vrši kvalifikaciju privrednih subjekata (kandidata) i uspostavlja SDN. Za razliku od restriktivnog postupka koji ne uključuje uspostavljanje SDN-a, gde se prva faza završava kvalifikacijom kandidata nakon podnošenja prijava, a potom sprovodi druga faza u kojoj se podnose ponude i dodeljuje ugovor izabranom ponuđaču, čime se i konačno završava postupak (dakle jedna kvalifikacija i jedan ugovor), u SDN-u prva faza, odnosno kvalifikacija kandidata kontinuirano traje dok traje SDN, a druga faza se ponavlja svaki put kada naručilac ima potrebu za predmetom nabavke za koji je uspostavljen SDN i dodeljuju se pojedinačni ugovori (dakle više kvalifikacija i više ugovora).

U nastavku su prikazane ključne aktivnosti koje naručilac ima obavezu da preduzme u prvoj fazi postupka, odnosno kontinuiranoj kvalifikaciji privrednih subjekata tokom trajanja SDN-a.

*Ključni koraci u prvoj fazi postupka*

* **Planiranje nabavke i određivanje procenjene vrednosti**

Postupak javne nabavke sa ciljem uspostavljanja SDN-a naručilac treba da predvidi u godišnjem planu javnih nabavki. Naručilac u planu kao vrstu postupka navodi restriktivni postupak, ali nije dužan da navede da primenjuje tehniku SDN iako tu mogućnost ima. Ukoliko naručilac želi da u planu nabavki navede da za konkretnu nabavku planira da uspostavi SDN, u skladu sa funkcionalnostima Portala prilikom izrade plana u koloni ,,Tehnika“, koristeći padajući meni bira opciju ,,Sistem dinamične nabavke“. Okolnost da li je u planu nabavki naručilac označio da za konkretan predmet nabavke uspostavlja SDN nije od uticaja na dalje sprovođenje postupka. Stoga, iako naručilac nije označio navedeno, može primeniti tehniku SDN, ali može i da je ne primeni kada je u planu naveo da će ovu tehniku primeniti.

Procenjena vrednost javne nabavke obuhvata vrednost svih ugovora koje naručilac namerava da zaključi za vreme trajanja SDN-a[[12]](#footnote-12). To ne znači i da u finansijskom planu mora imati obezbeđena sredstva za sve ugovore koje će zaključiti u okviru SDN-a, već ih mora imati u trenutku zaključenja pojedinačnog ugovora na osnovu SDN-a, kada i nastaje preuzimanje finansijskih obaveza[[13]](#footnote-13).

* **Donošenje odluke o sprovođenju postupka javne nabavke**

Naručilac donosi odluku o sprovođenju postupka javne nabavke koja sadrži podatke propisane članom 91. ZJN-a, što ne uključuje i podatak da se primenjuje tehnika SDN-a, ali je poželjno već u odluci to navesti, kako bi komisija za javnu nabavku, čiji se sastav određuje odlukom, imala jasne inpute za pripremu dokumentacije o nabavci.

* **Objavljivanje javnog poziva i konkursne dokumentacije**

Naručilac koristeći funkcionalnosti Portala priprema i šalje na objavljivanje javni poziv i konkursnu dokumentaciju[[14]](#footnote-14).

* **Javni poziv**

U javnom pozivu koji kreira Portal na osnovu podataka koje unosi naručilac prilikom formiranja dokumentacije o nabavci sadržani su, pored ostalog, podaci o SDN-u i to:

* da nabavka uključuje uspostavljanje SDN-a,
* period trajanja SDN-a,
* podatak o vrednosti ili obimu i učestalosti ugovora koji se dodeljuju u okviru SDN-a[[15]](#footnote-15).

Pored objavljivanja na Portalu postoji obaveza objavlјivanja javnog poziva i na Portalu službenih glasila Republike Srbije i baza propisa[[16]](#footnote-16), ukoliko je reč o postupku javne nabavke čija je procenjena vrednost jednaka ili veća od 5.000.000 dinara, čija forma i sadržina se kreira na Portalu, ali se ne šalje na objavljivanje putem Portala, već putem elektronske pošte na e-mail adresu: tender@slglasnik.com.

* **Rokovi za podnošenje prijava**

U fazi uspostavljanja SDN-a primenjuje se minimalni rok za podnošenje prijava, koji zavisi od procenjene vrednosti javne nabavke:

* Procenjena vrednost javne nabavke **≥** od EU pragova - **30 dana** od dana slanja​ na objavljivanje javnog poziva
* Procenjena vrednost javne nabavke **˂** od EU pragova - **20 dana** od dana slanja na objavljivanje javnog poziva

Navedeni rokovi su početni rokovi, a nakon tog početnog roka svaki zainteresovani privredni subjekt može da podnese prijavu bilo kada tokom čitavog perioda trajanja SDN-a. Dakle, nakon isteka tog roka, a u toku trajanja SDN-a ne postoje nikakvi dodatni rokovi za podnošenje prijava. Ovo navodi na zaključak da blagovremenost prijava u SDN-u nije od značaja. Naime, prijave koje su pristigle u okviru početnog roka su blagovremene, ali je i prijava koja je pristigla nakon isteka tog roka praktično blagovremena jer je sistem sve vreme otvoren za podnošenje prijava.

Tokom gore navedenog roka za podnošenje prijava zainteresovani privredni subjekti mogu da zatraže dodatna pojašnjenja konkursne dokumentacije u skladu sa člana 97. ZJN-a. Kako tokom početnog roka, tako i tokom čitavog perioda trajanja SDN-a, u skladu sa funkcionalnostima Portala svaki zaiteresovani privredni subjekt može da zatraži dodatna pojašnjenja.

* **Sadržina konkursne dokumentacije za prvu fazu SDN-a**
* *Informacije o načinu vođenja SDN-a*

U skladu sa članom 8. stav 2. tačka 4) Pravilnika, naručilac je dužan da pripremi ovaj dokument i koristeći funkcionalnosti Portala učita ga na odgovarajućem koraku. Navedeni dokument treba da pruži sve potrebne informacije zainteresovanim privrednim subjektama u vezi sa SDN-om, kao što su: kako se sistem vodi, koliko traje SDN, da li će naručilac eventualno da koristi duži rok za ocenu prijava, kako se u SDN uklјučuju novi kandidati, kao i sve druge potrebne informacije. Primer ovog dokumenta dat je u Prilogu ovog uputstva.

* *Opšti podaci o predmetu nabavke*

Ovaj dokument treba da sadrži naziv predmeta javne nabavke, referentni broj odnosno broj javne nabavke,kao i naziv svake kategorije, ako je SDN podeljen kategorije, ali i druge podatke i napomene, ukoliko ih naručilac smatra pogodnim. Može se kreirati putem Portala, na osnovu podataka koje naručilac unosi na odgovarajućim koracima prilikom kreiranja konkursne dokumentacije na Portalu. Naručilac može i da odvojeno pripremi ovaj dokument i učita ga na Portal, ali je mnogo funkcionalnije i efikasnije da koristi mogućnost kreiranja putem Portala.

* *Opis kriterijuma za kvalitativni izbor privrednog subjekta sa uputstvima*

Kvalifikaciju kandidata naručilac vrši na osnovu kriterijuma za kvalitativni izbor privrednog subjekta koje određuje u konkursnoj dokumentaciji. Naime, naručilac određuje osnove za isključenje privrednog subjekta (čl. 111. i 112. ZJN-a) i kriterijume za izbor privrednog subjekta (čl. 114. ZJN-a) koje proceni da su neophodni za realizaciju predmeta nabavke i unošenjem relevantnih podataka u vezi sa utvrđenim kriterijumima na Portalu kreira dokument ,,Opis kriterijuma za kvalitativni izbor privrednog subjekta sa uputstvima“. Na osnovu tog dokumenta podnosilac prijave kreira Izjavu o ispunjenosti kriterijuma za kvalitativni izbor privrednog subjekta, na osnovu koje se vrši ocena prijava. Ako je naručilac podelio SDN u kategorije dobara, usluga ili radova dužan je da u dokumentaciji o nabavci odredi kriterijume za kvalitativni izbor privrednog subjekta za svaku kategoriju.

* *Opis i specifikacija predmeta, uslovi isporuke ili izvršenja*

Naručilac u ovom dokumentu daje opšti opis predmeta nabavke. Cilj ovog opisa je da zainteresovanim privrednim subjektima pruži informacije o tome šta će biti obuhvaćeno nabavkom, ali se ne ulazi u detalje, već se postavljaju osnovni zahtevi i ključne karakteristike predmeta nabavke. U narednoj fazi, kada se sprovodi konkretna pojedinačna nabavka u okviru SDN-a, naručilac će preciznije definisati tehničke specifikacije. Primera radi, u slučaju nabavke kancelarijskog materijala, dovoljno je da pobroji kancelarijski materijal (olovke, heftalice, spajalice, sveske, fascikle itd.), dok će precizne karakteristike definisati u drugoj fazi postupka.

* *Kriterijumi za dodelu ugovora*

U prvoj fazi postupka naručilac određuje i kriterijume za dodelu ugovora u skladu sa čl. 132. - 134. ZJN-a, ali se oni određuju i u drugoj fazi postupka prilikom slanja poziva kvalifikovanim kandidatima za podnošenje ponuda, kada se mogu preciznije odrediti u odnosu na predmet pojedinačnog ugovora[[17]](#footnote-17). Naime, imajući u vidu da se ponude podnose u drugoj fazi postupka i da se ponude tada ocenjuju, kriterijumi za dodelu ugovora moraju biti sastavni deo druge faze postupka, ali da bi zainteresovani privredni subjekti bili unapred upoznati na koji način će se ocenjivati ponude i ujedno da bi se očuvao integritet postupka, potrebno je da se ovi kriterijumi definišu i u prvoj fazi postupka. U slučaju podele SDN-a u kategorije naručilac precizira kriterijume za dodelu ugovora za svaku kategoriju.

* *Obrazac troškova pripreme ponude*

U skladu sa članom 3. Pravilnika ovaj obrazac je sastavni deo konkursne dokumentacije u restriktivnom postupku. Iako je njegova uloga pre svega bitna tek u fazi kada se podnose ponude, s obzirom da se odnosi na mogućnost nadoknade troškova izrade uzorka ili modela, ako su izrađeni u skladu sa tehničkim specifikacijama naručioca i troškova pribavlјanja sredstava obezbeđenja, što uglavnom nastaje u drugoj fazi postupka kada se podnose ponude, ipak se i u prvoj fazi može pripremiti ukoliko može imati svrhu.

* *Model ugovora*

Model ugovora naručilac sačinjava i objavljuje na osnovu podataka koji su raspoloživi u prvoj fazi, a kako bi se potencijalnim ponuđačima predočile i druge obaveze koje će biti dužni da izvršavaju u fazi realizacije predmeta nabavke, odnosno isporuke dobara, pružanja usluga ili izvođenja radova.

* *Uputstvo ponuđačima kako da sačine prijavu*

Ovaj dokument kreira se putem Portala na osnovu podataka koje naručilac unosi prilikom pripreme konkursne dokumentacije, i sadrži podatke koji su propisani u članu 10. Pravilnika, kao što su: podaci o jeziku na kojem treba da bude sastavlјena prijava; način i rok za podnošenje prijave; način komunikacije u postupku; način izmene, dopune i opoziva prijave; šta treba da bude ispunjeno ako se podnosi prijava sa podizvođačem, odnosno prijava grupe ponuđača i dr.

|  |
| --- |
| ***Napomena:*** *Navedeni podaci o sadržini konkursne dokumentacije u prvoj fazi postupka predstavljaju osnovne delove te dokumentacije i naručilac ih određuje shodno prirodi predmeta nabavke. Obavezna sadržina konkursne dokumentacije definisana je čl. 6. i 8. Pravilnika. Shodno tome, naručilac će pored pomenutih dokumenata primenom funkcionalnosti Portala kreirati podatke na osnovu kojih će kandidati pripremiti obrazac prijave, kao i podatke na osnovu kojih kandidati pripremaju obrazac izjave o ispunjenosti kriterijuma za kvalitativni izbor privrrednog subjekta. Takođe, imajući u vidu da se ponude podnose u drugoj fazi, a da se prva faza sprovodi u cilјu kvalifikacije kandidata, recimo obrazac strukture cene neće biti sastavni deo prve faze postupka, ali ga naručilac može odrediti i u ovoj fazi.*  |

* **Stručna ocena prijava i prijem kandidata u sistem**

Nakon isteka početnog roka za podnošenje prijava pristupa se otvaranju prijava. **Otvaranje prijava nije javno**. Portal kreira zapisnik o otvaranju prijava, ali se ne dostavlja kandidatima, već je vidljiv samo naručiocu. Kako prvi zapisnik, tako i svi sledeći koje kreira Portal odmah po podnošenju svake prijave, ostaju vidljivi samo naručiocu.

Naručilac je dužan da stručnu ocenu prijava izvrši **u roku od 10 radnih dana** od prijema prijava. Navedeni rok **izuzetno može da se produži na 15 radnih dana** ako je to opravdano u konkretnom slučaju posebno zbog potrebe proučavanja dodatne dokumentacije ili zbog provere da li su ispunjeni kriterijumi za kvalitativni izbor.

S obzirom na to da se stručna ocena prijava vrši kako po isteku početnog roka za podnošenje prijava, tako i sve vreme dok traje SDN, kada pristignu nove prijave, ovi rokovi se odnose na prijave koje se podnesu kako u početnom roku, tako i nakon tog početnog roka. Međutim, sve dok ne pošalje poziv za podnošenje ponuda za prvu posebnu nabavku u okviru SDN-a, naručilac može da produži rok za ocenu prijava pod uslovom:

* da tokom produženog roka nije poslao nijedan poziv za podnošenje ponuda i
* da je u dokumentaciji o nabavci odredio za koliko će produžiti rok za ocenu prijava koji namerava da primeni.

Naručilac ocenjuje pristigle prijave u cilju utvrđivanja uslova kvalifikacije, odnosno da li podnosilac prijave ispunjava kriterijume za kvalitativni izbor privrednog subjekta koje je naručilac odredio u konkursnoj dokumentaciji. Prijavu pre svega čini Izjava o ispunjenosti kriterijuma za kvalitativni izbor privrednog subjekta i obrazac prijave, na osnovu kojih naručilac vrši kvalifikaciju kandidata.

Shodno članu 119. stav 1. ZJN-a naručilac je dužan da zahteva od ponuđača koji je dostavio ekonomski najpovoljniju ponudu da dostavi dokaze o ispunjenosti kriterijuma za kvalitativni izbor privrednog subjekta. Na osnovu navedenog može se zaključiti da obaveza da zahteva dostavljanje dokaza nastaje tek u drugoj fazi, kada se podnose ponude[[18]](#footnote-18). S druge strane, saglasno članu 119. stav 3. ZJN-a, ako je potrebno za pravilno sprovođenje postupka, naručilac može tokom čitavog perioda trajanja SDN-a, da zatraži od kandidata da dostave sve dokaze ili deo dokaza o ispunjenosti kriterijuma radi provere podataka navedenih u izjavi.

|  |
| --- |
| ***Preporuka:*** *Ukoliko naručilac u skladu sa članom 64. ZJN[[19]](#footnote-19) koristi mogućnost ograničenja broja kandidata koji će biti pozvani da podnesu ponudu, preporuka je da se dokazi traže u okviru prve faze. Npr. ukoliko je prijavu podnelo 10 kandidata, a naručilac pozvao 5, može se desiti da dokaze ne mogu da dostave neki od pozvanih 5, ali da mogu neki od preostalih 5 koje nije pozvao.* |

Pored toga, naručilac može u bilo kom trenutku tokom perioda trajanja SDN-a od odabranih kandidata, koji su uklјučeni u sistem, da zahteva dostavlјanje obnovlјene i usklađene izjave o ispunjenosti kriterijuma za kvalitativni izbor privrednog subjekta u roku od pet radnih dana od dana dostavlјanja zahteva kandidatu[[20]](#footnote-20).

Nakon ocene prijava naručilac sačinjava izveštaj u skladu sa članom 145. ZJN-a i svim kandidatima dostavlja bez odlaganja odluku o rezultatima ocene prijava. To podrazumeva donošenje posebnih odluka i to:

* odluke o prijemu u SDN za kandidate kojima je priznata kvalifikacija;
* odluke o isključenju kandidata sa obrazloženjem razloga zbog kojih mu nije priznata kvalifikacija[[21]](#footnote-21).

Ove odluke se ne objavljuju već se svakom kandidatu dostavljaju ponaosob putem Portala. Prilikom dostavlјanja odluke, naručilac je dužan da sačuva informacije o ostalim kandidatima, što znači da se sačinjava posebna odluka za svakog kandidata. Razlog neotkrivanja informacija o kandidatima ogleda se u nameri zakonodavca da očuva integritet postupka, odnosno da se spreče potencijalni dogovori među ponuđačima prilikom podnošenja ponuda u drugoj fazi postupka, što je i razlog koji je uslovio da se prijave ne otvaraju javno.

U praksi se postavilo pitanje da li naručilac ukoliko u inicijalnom roku ne dobije nijednu prijavu donosi odluku o obustavi postupka ili SDN ostaje otvoren za dalje podnošenje prijava. S obzirom na prirodu SDN-a, kao otvorenog sistema za kvalifikaciju kandidata, logičan je zaključak da se postupak ne obustavlja, već ostaje otvoren za dalje podnošenje prijava dok traje SDN.

**Nakon svake nove podnete prijave:**

* naručilac prima u sanduče na Portalu poruku da je izvršeno novo otvaranje prijava;
* Portal automatski kreira novi zapisnik o otvaranju prijava;
* naručilac sprovodi postupak stručne ocene i prijem kandidata u sistem u skladu sa dokumentacijom o nabavci.

## **Druga faza – dodela ugovora**

Druga faza podrazumeva sprovođenje pojedinačnih nabavki u okviru SDN-a, odnosno pozivanje svih kandidata koji su uključeni u sistem da podnesu ponude za svaku konkretnu nabavku.

Naručilac primenom funkcionalnosti Portala[[22]](#footnote-22) priprema poziv za podnošenje ponuda, odnosno dokumentaciju o nabavci koju šalje kvalifikovanim kandidatima. Dakle, u drugoj fazi postupka poziv, odnosno dokumentacija o nabavci se ne objavljuje već se dostavlja samo kvalifikovanim kandidatima.

|  |
| --- |
| ***Preporuka:*** *ZJN-om nije propisana obaveza određivanje procenjene vrednosti pojedinačne nabavke, ali se naručiocima preporučuje da to učine. U zavisnosti od predmeta nabavke, količine i karakteristika, na osnovu istraživanja tržišta trebalo bi odrediti procenjenu vrednost konkretne pojedinačne nabavke i to internim dokumentom naručioca (npr. kojim se inicira pojedinačna nabavka u SDN-u), što bi trebalo urediti posebnim (internim) aktom naručioca iz člana 49. stav 2. ZJN-a. Takođe, preporuka je da ovu procenjenu vrednost naručilac navede u dokumentaciji o nabavci za svaku pojedinačnu nabavku.* |

Uzimajući u obzir da postoji jasna razlika između prve i druge faze postupka, odnosno da se prva faza odnosi samo na kvalifikaciju privrednih subjekata, a druga na podnošenje ponude, to se sadržina dokumentacije za prvu, odnosno drugu fazu i način postupanja međusobno razlikuju.

*Ključni koraci u drugoj fazi postupka*

* **Pozivanje kvalifikovanih kandidata da podnesu ponudu**

Za svaki pojedinačni ugovor koji namerava da zaključi, naručilac priprema poziv za podnošenje ponuda[[23]](#footnote-23), odnosno dokumentaciju koju putem Portala istovremeno dostavlja svim kandidatima kojima je priznata kvalifikacija. U situaciji u kojoj je SDN podeljen na kategorije dobara, usluga ili radova, pozivaju se svi kandidati koji imaju pristup kategoriji koja odgovara konkretnoj pojedinačnoj nabavci.

Minimalni rok za podnošenje ponuda je **10 dana od dana slanja poziva[[24]](#footnote-24)** za podnošenje ponuda kandidatima koji su primljeni u sistem. Sektorski naručilac ima mogućnost da primeni i kraći rok ako za to postoji saglasnost svih kandidata u SDN-u, tako da svi kandidati u postupku imaju isti rok za pripremu i podnošenje ponuda[[25]](#footnote-25). Ako ne postoji saglasnost o roku za podnošenje ponuda, minimalni rok za podnošenje ponuda je najmanje deset dana od dana slanja poziva za podnošenje ponuda.

Tokom roka za podnošenje ponuda pozvani kandidati imaju mogućnost da zatraže dodatna pojašnjenja dokumentacije o nabavci u skladu sa članom 97. ZJN-a.

Naručilac ovom dokumentacijom precizno definiše svoje potrebe, opis konkretnog posla, odnosno tehničke specifikacije, uslove izvršenja, rokove, količine u zavisnosti od prirode predmeta nabavke, kriterijume za dodelu ugovora i dr, na osnovu koje kandidati koji su primljenji u SDN, putem Portala mogu da podnesu ponudu. Navedena dokumentacija sadrži najmanje sledeće elemente:

* *Opis i specifikacije predmeta, uslovi isporuke ili izvršenja*

Naručilac u ovom dokumentu koji zapravo predstavlja dokument tehničkih specifikacija za konkretan ugovor, konkretizuje predmet pojedinačne javne nabavke u drugoj fazi (detaljno opisuje karakteriske predmeta pojedinačne nabavke, određuje količine, rokove izvršenja i sl.), za koji ponudu mogu da podnesu kandidati koji su primljeni u SDN.

* *Obrazac strukture ponuđene cene*

S obzirom da se cena daje tek u drugoj fazi, naručilac u skladu sa tehničkom specifikacijom priprema obrazac struktrue cena.

* *Kriterijumi za dodelu ugovora*

Kriterijumi za dodelu ugovora navode se u dokumentaciji o nabavci u prvoj fazi postupka prilikom kvalifikacije kandidata, uključujući i rezervni kriterijum, međutim te kriterijume je potrebno predvideti i u drugoj fazi kada se mogu preciznije odrediti[[26]](#footnote-26). Ovo ne znači da kriterijumi mogu suštinski da se menjaju, već se mogu samo dodatno precizirati. Primera radi u postupku nabavke računarske opreme koja uključuje laptop računare, desktop računare i monitore, naručilac može da odredi kriterijum za dodelu ugovora na osnovu odnosa cene i kvaliteta, tako što će u prvoj fazi da odredi da kriterijum kvaliteta nosi određeni broj pondera i opiše kvalitativne karaktiriste koje će biti predmet bodovanja, a da u drugoj fazi u zavisnosti od predmeta pojedinačnog ugovora precizira te kriterijume. Recimo da su predmet pojedinačnog ugovora samo laptop računari, naručilac u dokumentaciji o nabavci u drugoj fazi precizira kvalitativne karakteristike, dokaze i broj pondera u odnosu na lap top računare, a u skladu sa prethodno definisanim kriterijumima.

* *Obrazac troškova pripreme ponude*

Ovaj obrazac je sastavni deo konkursne dokumentacije u drugoj fazi, koji ponuđač može da podnese i iskaže svoje troškove i time stekne pravo na eventualnu nadoknadu troškova u skladu sa članom 138. ZJN-a.

* *Model ugovora*

U drugoj fazi postupka, kada se vrši izbor najpovoljnije ponude i preciziraju obaveze ugovornih strana, potrebno je pripremiti precizan model ugovora.

* *Uputstvo ponuđačima kako da sačine ponudu*

Ovaj dokument kreira Portal na osnovu podataka koje naručilac unosi na odgovarajućim koracima prilikom pripreme poziva za podnošenje ponude, odnosno dokumentacije o nabavci, u okviru kojeg će biti navedeni podaci od značaja za podnošenje ponude, kao što je rok za podnošenje ponude, dokumentacija koja se dostavlja uz ponudu, podaci od značaja za ponudu (rok i način plaćanja, eventualne druge okolnosti od kojih zavisi prihvatlјivost ponude, sredstvo obezbeđenja za dobro izvršenje posla i dr.), informacije o rokovima za zaštitu prava i dr.

* **Stručna ocena ponuda i dodela ugovora**

Nakon otvaranja ponuda koje je za razliku od prve faze javno, naručilac pristupa stručnoj oceni ponuda, sačinjava izveštaj o postupku i donosi odluku o dodeli ugovora/obustavi postupka[[27]](#footnote-27).

U ovoj fazi se odluka, za razliku od prve faze, ne dostavlja posebno svakom ponuđaču, već se objavljuje na Portalu.

Rok za donošenje odluke je 30 dana od dana otvaranja ponuda, osim ako naručilac nije odredio duži rok.

U stručnoj oceni ponuda naručilac primenjuje sva opšta pravila propisana ZJN-om, kao što su odredbe čl. 141 – 147. ZJN-a (pregled i stručna ocena ponuda, dodatna objašnjenja, kontrola i dopuštene ispravke, neuobičajeno niska ponuda, uslovi za dodelu ugovora, izveštaj o postupku javne nabavke, odluka o dodeli ugovora/obustavi postupka) i dr.

* **Zaključenje ugovora**/**objavljivanje podataka o zaključenim ugovorima i objavljivanje tromesečnog zbirnog obaveštenja.**

Nakon dodele ugovora, sa izabranim ponuđačem zaključuje se konkretan ugovor.

Naručilac može da zaključi ugovor sa izabranim ponuđačem i pre konačnosti odluke o dodeli ugovora, odnosno pre isteka roka za podnošenje zahteva za zaštitu prava[[28]](#footnote-28).

|  |
| --- |
| ***Napomena:*** *Republička komisija može da poništi ugovor o javnoj nabavci ukoliko postupajući po podnetom zahtevu za zaštitu prava ili na zahtev lica koje ima aktivnu legitimaciju utvrdi da je naručilac zaklјučio ugovor o javnoj nabavci koristeći SDN suprotno odredbama ZJN-a[[29]](#footnote-29).*  |

* ***Objavljivanje podataka o zaključenim ugovorima i objavljivanje tromesečnog zbirnog obaveštenja***

Naručilac je dužan da u skladu sa članom 152a ZJN-a i Pravilnikom o načinu objavlјivanja i vrsti podataka o ugovorima i izmenama ugovora koje naručioci objavlјuju na Portalu javnih nabavki („Službeni glasnik RS“, br. 115/23) u Registru ugovora na Portalu objavi podatke o zaključenim ugovorima u roku od 30 dana od dana zaključenja.

Pored toga, naručilac je dužan da tromesečno objavljuje zbirno obaveštenje o dodeli ugovora koji su zaključeni u okviru SDN-a u roku od 30 dana od dana isteka tromesečja u kome su ugovori zaključeni. Navedno znači da za sve zaključene ugovore u periodu od 1. januara do 31. marta, tromesečno zbirno obaveštenje treba objaviti do 30. aprila, za zaključene u periodu od 1. aprila do 30. juna, tromesečno zbirno obaveštenje treba objaviti do 30. jula, za zaključene u periodu od 1. jula do 30. septembra, tromesečno zbirno obaveštenje treba objaviti do 30. oktobra, a zaključene u periodu od 1. oktobra do 31. decembra, tromesečno zbirno obaveštenje treba objaviti do 30. januara naredne godine.

*Tabelarni prikaz rokova za tromesečno zbirno obaveštenje*

|  |  |  |  |  |
| --- | --- | --- | --- | --- |
| **Kvartal** | I | II | III | IV |
| **Trromesečje** | 1.1.-31.3. | 1.4.-30.6. | 1.7.-30.9. | 1.10.-31.12. |
| **Rok za objavljivanje**  | 30.4 | 30.7. | 30.10. | 30.1. |

Dakle, svaki zaključen pojedinačni ugovor u SDN-u najpre se objavljuje na Portalu u Registru ugovora, a zatim se objavljuje i zbirno tromesečno obaveštenje. Ako je reč o centralizovanim nabavkama podatke o zaključenim pojedinačnim ugovorima u skladu sa članom 152a ZJN-a, objavljuje naručilac koji ih je zaključio, a zbirno tromesečno obaveštenje iz člana 109. stav 2. ZJN-a, objavlјuje centralizovano telo.

##### *Izveštavanje o realizaciji pojedinačnih ugovora*

Naručilac je dužan da podatke o svim izmenama ugovora po osnovu čl. 156-161. ZJN-a objavi na Portalu, u Registru ugovora u roku od 10 dana od dana izmene. Ujedno, u roku od 10 dana od dana izmene po osnovu čl. 157. i 158. ZJN-a, naručilac je dužan da na Portalu pošalјe na objavlјivanje obaveštenje o izmeni ugovora.

Naručilac je dužan da u roku od 45 dana od dana prestanka važenja ugovora objavi na Portalu, u Registru ugovora, podatke o prestanku važenja ugovora. S tim u vezi, objavljuje se podatak da li je ugovor izvršen, raskinut, poništen ili jednostrano otkazan, datum isteka njegovog važenja, kao i realizovana vrednost. Pod izvršenjem ugovora smatra se momenat kada su obe ugovorne strane izvršile svoje ugovorne obaveze. Ukoliko je realizovana vrednost ugovora veća od ugovorene, potrebno je isto obrazložiti na Portalu. Takođe, ukoliko je ugovor raskinut, poništen ili otkazan, razloge za navedeno je potrebno obrazložiti na Portalu.

*Prikaz rokova za objavljivanje obaveštenja i podataka o zaključenim ugovorima*

|  |  |
| --- | --- |
| **30 dana** | Podaci o zaključenim ugovorima u okviru SDN-a[[30]](#footnote-30) |
| **30 dana**  | Tromesečno objavljuje zbirno obaveštenje o dodeli ugovora koji su zaključeni u okviru SDN-a[[31]](#footnote-31) |
| **10 dana** | Podaci o svim izmenama ugovora[[32]](#footnote-32) |
| **10 dana** | Obaveštenje o izmeni ugovora po osnovu čl. 157. i 158. ZJN-a[[33]](#footnote-33) |
| **45 dana** | Podaci o prestanku važenja ugovora[[34]](#footnote-34) |

|  |
| --- |
| ***Napomena:*** *Neobjavljivanje obaveštenja o dodeli ugovora i podataka u skladu sa članom 152a ZJN-a, predstavlja prekršaj u smislu člana 236. stav 1. tač. 8) i 19) ZJN-a.* |

# Prilog

## **Model Informacije o načinu vođenja SDN-a**

**Informacije o vođenju SDN-a**

1. **Osnovne informacije**

**Predmet nabavke u okviru SDN-a** \_\_\_\_\_\_\_\_\_\_\_\_\_\_\_\_\_\_\_\_\_\_ *(Naručilac navodi da li su predmet nabavke dobra, usluge ili radovi i naziv predmeta nabavke)***.**

Tehničkom specifikacijom, koja čini sastavni deo ove dokumentacije o nabavci predviđene su procenjene količine predmeta nabavke koje mogu biti nabavlјene tokom trajanja SDN-a. Navedene količine su okvirne, a prilikom svake pojedinačne nabavke tokom trajanja SDN-a, u zavisnosti od potreba naručioca, biće određene konkretne količine.

Procenjeni broj pojedinačnih nabavki, odnosno ugovora koji će biti dodelјeni tokom trajanja SDN-a je \_\_\_\_\_\_\_ *(Naručilac procenjuje i određuje broj pojedinačnih nabavki)* i isti nije obavezujući, odnosno može biti veći ili manji u zavisnosti od objektivnih potreba naručioca.

Tehničkim specifikacijama određene su okvirne karakteristike predmeta nabavke, a prilikom svake pojedinačne nabavke biće određene konkretne karakteristike, shodno potrebama naručioca i uslovima na tržištu.

SDN se uspostavlјa i vodi primenom pravila restriktivnog postupka i pravila definisanih članom 68. ZJN-a.

SDN se uspostavlјa i vodi isklјučivo elektronskim sredstvima putem Portala. Elektronska oprema i tehnički priklјučci potrebni za prijavlјivanje i učešće privrednih subjekata u SDN jesu minimalni tehnički uslovi za korišćenje Portala, u skladu sa Uputstvom o korišćenju Portala javnih nabavki (,,Sl. glasnik RS“, br. 93/20 i 96/23).

SDN je tokom celog perioda njegovog trajanja otvoren za prijem svih privrednih subjekata koji ispunjavaju kriterijume za kvalitativni izbor privrednog subjekta određene ovom konkursnom dokumentacijom, bez naknade.

**Period trajanja SDN-a**

SDN se uspostavlјa na period od \_\_\_\_\_\_ *(Naručilac navodi period trajanja SDN-a. ZJN-om nisu određena ograničenja u pogledu trajanja SDN-a. Prilikom kreiranja dokumentacije o nabavci na Portalu, Naručilac na odgovarajućem koraku u okviru Opisa predmeta/partije, ima mogućnost da u delu ,,Tip trajanja sistema“ odredi period trajanja SDN-a, na više načina, i to: opisno od – do, u mesecima ili u danima)*.

Period trajanja SDN-a iz prethodnog stava, može biti izmenjen tokom tog perioda, odnosno može biti produžen za najviše \_\_\_\_\_\_\_\_\_\_\_\_ *(Naručilac može da opredeli period za koji bi eventualno produžio trajanje SDN-a, što nije obavezan, pa tako može i da samo ostavi zakonsku mogućnost produženja bez određivanja perioda produženja),* a može biti i okončan pre roka na koji je uspostavlјen.

U slučaju izmene perioda trajanja SDN-a, informacije o tome biće objavlјene u javnom pozivu, odnosno u izmeni javnog poziva koju će Naručilac objaviti na Portalu, a ako bude okončan pre roka na koji je uspostavlјen, ta informacija će na odgovarajući način biti objavlјena u obrascu obaveštenja o dodeli ugovora.

1. **Način vođenja SDN-a**

Naručilac primenjujući pravila restriktivnog postupka, u prvoj fazi objavlјuje na Portalu ovu dokumentaciju o nabavci – javni poziv i konkursnu dokumentaciju. Navedena dokumentacija je dostupna tokom čitavog perioda trajanja SDN-a na Portalu (uklјučujući sve zahteve za dodatnim pojašnjenjima, dodatna pojašnjenja i izmene dokumentacije).

Svi zainteresovani privredni subjekti mogu da podnesu prijavu tokom čitavog perioda trajanja SDN-a, a kandidati (privredni subjekti koji su podneli prijavu) kojima je priznata kvalifikacija, odnosno koji su primlјeni u SDN, imaju pristup sistemu tokom čitavog perioda njegovog trajanja.

Početni rok za podnošenje prijava je \_\_\_\_\_ dana (Rok se određuje u skladu sa članom 68. stav 8. tač. 1) ili 2) ZJN-a i može biti minimum 30 ili 20 dana u zavisnosti da li je procenjena vrednost javne nabavke jednaka ili veća od iznosa evropskih pragova ili je manja od tog iznosa), od dana slanja na objavlјivanje javnog poziva na Portal. Nakon isteka početnog roka za podnošenje prijava svaki zainteresovani privredni subjekt može da podnese prijavu u bilo kom trenutku tokom perioda trajanja SDN-a. Za podnošenje prijava nakon isteka početnog roka nema posebnih rokova, odnosno sve dok traje SDN može se podneti prijava.

Otvaranje prijava se vrši automatski putem Portala.

Do isteka početnog roka za podnošenje prijava, privredni subjekti koji podnesu prijavu, imaju mogućnost da svoju prijavu izmene, dopune ili opozovu, koja mogućnost ne postoji za prijave koje se podnose nakon isteka početnog roka za podnošenje prijava, s obzirom na to da se trenutkom podnošenja, prijava automatski otvara na Portalu.

Naručilac će u roku od 10 (deset) radnih dana od dana prijema prijava izvršiti ocenu prijava, u skladu sa kriterijumima za kvalitativni izbor privrednog subjekta i doneti odluku o prijemu privrednog subjekta u SDN. Navedeni rok za ocenu prijava izuzetno može da se produži na 15 radnih dana ako se za tim ukaže potreba u konkretnom slučaju, posebno zbog provere da li su ispunjeni kriterijumi za kvalitativni izbor privrednog subjekta.

Naručilac zadržava pravo da, sve dok ne pošalјe poziv za podnošenje ponuda za prvu posebnu nabavku u okviru SDN-a, dodatno produži rok za ocenu prijava za \_\_\_\_\_\_\_\_\_ *(Naručilac određuje za koliko će produžiti rok za ocenu prijava. Zakonskih ograničenja u pogledu tog roka nema, ali se naručilac uvek treba pridržavati načela efikasnosti),* pod uslovom da tokom produženog roka ne pošalјe nijedan poziv za podnošenje ponuda.

Nakon ocene prijava Naručilac će svim privrednim subjektima bez odlaganja putem Portala dostaviti odluku o rezultatitima ocene prijava. Kandidatima kojima je priznata kvalifikacija (čija prijava nije ocenjena kao neprihvatlјiva), Naručilac putem Portala dostavlјa odluku o prijemu u SDN, a kandidatima čija je prijava ocenjena kao neprihvatlјiva, dostavlјa odluku o isključenju kandidata sa obrazloženjem razloga zbog kojih mu nije priznata kvalifikacija[[35]](#footnote-35).

Naručilac može u bilo kom trenutku tokom perioda trajanja SDN-a od odabranih kandidata koji su uklјučeni u SDN da zahteva dostavlјanje obnovlјene i usklađene izjave o ispunjenosti kriterijuma za kvalitativni izbor privrednog subjekta, a koji su dužni da istu dostave u roku od 5 (pet) radnih dana od dana dostavlјanja zahteva.

Tokom čitavog perioda trajanja SDN-a, naručilac može da zatraži od ponuđača i kandidata da dostave sve dokaze ili deo dokaza o ispunjenosti kriterijuma za kvalitativni izbor privrednog subjekta radi provere podataka navedenih u izjavi o ispunjenosti kriterijuma, ako je to potrebno za pravilno sprovođenje postupka.

Ukoliko kandidati ne dostave obnovlјene i usklađene izjave, odnosno dokaze ili deo dokaza o ispunjenosti kriterijuma za kvalitativni izbor privrednog subjekta, biće isklјučeni iz SDN-a. Isklјučeni kandidati mogu ponovo da podnesu prijavu u toku trajanja SDN-a.

U toku trajanja rokova datim kandidatima da naručiocu dostave obnovlјene i usklađene izjave, odnosno dokaze ili deo dokaza o ispunjenosti kriterijuma za kvalitativni izbor privrednog subjekta, naručilac neće sprovoditi pojedinačne nabavke u okviru SDN-a.

1. **Dodela ugovora na osnovu SDN-a – druga faza postupka**

Naručilac pristupa sprovođenju druge faze postupka, odnosno pristupa postupku dodele pojedinačnih ugovora, kada nastane potreba za svakom pojedinačnom nabavkom koja su predmet ove javne nabavke.

U drugoj fazi postupka mogu da učestvuju samo kandidati koji su prethodno primlјeni u SDN.

Kada nastane potreba za pojedinačnom nabavkom, Naručilac će istovremeno, putem Portala, uputiti poziv svim kandidatima koji su primlјeni SDN-u da podnesu ponudu za pojedinačnu nabavku.

Za svaku pojedinačnu nabavku u SDN-u, naručilac će u zavisnosti od predmeta nabavke, količine i karakteristika, na osnovu istraživanja tržišta odrediti procenjenu vrednost konkretne nabavke. Procenjena vrednost biće određena internim dokumentom naručioca kojim se inicira pojedinačna nabavka u SDN-u i istu naručilac navodi u dokumentaciji o nabavci za svaku pojedinačnu nabavku *(ZJN-om nije propisana obaveza određivanja procenjene vrednosti pojedinačne nabavke, ali se naručiocima preporučuje da to učine).*

Dokumentacija za pojedinačnu nabavku sadrži bliže uslove u vezi sa izvršenjem pojedinačne nabavke, odnosno konkretan predmet pojedinačne nabavke, sa tehničkom specifikacijom, količinama, obrascem strukture cene i ostalom dokumentacijom potrebnom u cilјu zaklјučenja pojedinačnog ugovora.

Minimalni rok za podnošenje ponuda za pojedinačne nabavke je 10 (deset) dana od dana slanja poziva za podnošenje ponuda kandidatima koji su primlјeni u SDN. Naručilac će u pozivu za podnošenje ponuda precizirati rok, odnosno tačan datum i vreme za podnošenje ponude za svaku pojedinačnu nabavku.

Kandidati nisu u obavezi da podnesu ponudu za pojedinačnu nabavku, što neće uticati na njihov status kandidata i dalјe učešće u SDN-u.

Otvaranje ponuda za pojedinačne nabavke vrši se putem Portala.

Naručilac dodelјuje ugovor o javnoj nabavci u okviru SDN-a ponuđaču koji je podneo najpovolјniju ponudu za pojedinačnu nabavku na osnovu kriterijuma ekonomski najpovolјnije ponude navedenim u javnom pozivu, pri čemu naručilac te kriterijume određuje u pozivu za podnošenje ponude i može da ih preciznije odredi.



1. Direktiva 2004/17/ЕZ i Direktiva 2004/18/EZ. [↑](#footnote-ref-1)
2. Direktiva 2014/24/EU i Direktiva 2014/25/EU. [↑](#footnote-ref-2)
3. https://jnportal.ujn.gov.rs/annual-reports-ppo-public. [↑](#footnote-ref-3)
4. („Službeni glasnik RS“ broj 21/21) [↑](#footnote-ref-4)
5. Elektronska oprema i tehnički priklјučci potrebni za prijavlјivanje i učešće privrednih subjekata u SDN jesu minimalni tehnički uslovi za korišćenje Portala, u skladu sa Uputstvom o korišćenju Portala javnih nabavki (,,Sl. glasnik RS“, broj 93/20 i 96/23). [↑](#footnote-ref-5)
6. Član 64. ZJN-a. [↑](#footnote-ref-6)
7. Mogućnost za sektorske naručioce, član 108. st. 6. i 7. ZJN-a. [↑](#footnote-ref-7)
8. Član 68. stav 8. ZJN-a. [↑](#footnote-ref-8)
9. Član 151. stav 2. tačka 2) ZJN-a. [↑](#footnote-ref-9)
10. Član 71. stav 1. ZJN-a. [↑](#footnote-ref-10)
11. Član 74. stav 10. ZJN-a [↑](#footnote-ref-11)
12. Član 31. ZJN-a. [↑](#footnote-ref-12)
13. Član 152. stav 7. ZJN-a. [↑](#footnote-ref-13)
14. Na Portalu na početnoj strani dostupna su ,,Uputstva za primenu novog Portala javnih nabavki“ u okviru kojih su opisani koraci na Portalu za uspostavljanje i vođenje SDN-a i učešće u SDN-u. [↑](#footnote-ref-14)
15. Prilog 4. Deo V ZJN-a. Podatak o vrenosti ili obimu učestalosti ugovora može se navesti u javnom pozivu u delu ,,Dodatni podaci“. [↑](#footnote-ref-15)
16. Član 105. stav 8. ZJN-a. [↑](#footnote-ref-16)
17. Član 68. stav 19. ZJN-a. [↑](#footnote-ref-17)
18. Obaveza ne postoji u slučaju da je procenjena vrednost jednaka ili niža od 5.000.000 dinara. [↑](#footnote-ref-18)
19. Član 68. stav 6 ZJN-a [↑](#footnote-ref-19)
20. Član 68. stav 20 ZJN-a. [↑](#footnote-ref-20)
21. Kandidat kojem nije priznata kvalifikacija, u ovom postupku nije definitivno izgubio šansu i ima priliku da sve dok traje SDN ponovo podnese prijavu. [↑](#footnote-ref-21)
22. Na Portalu na početnoj strani dostupna su ,,Uputstva za primenu novog Portala javnih nabavki“ u okviru kojih su opisani koraci na Portalu za uspostavljanje i vođenje SDN-a i učešće u SDN-u. [↑](#footnote-ref-22)
23. Član 65. stav 2. i 3. i Prilog 6 ZJN-a. [↑](#footnote-ref-23)
24. Rok se ne može skraćivati u smislu člana 54. st. 5. i 7. ZJN-a. [↑](#footnote-ref-24)
25. Član 68. stav 9. ZJN-a. [↑](#footnote-ref-25)
26. Član 68. stav 19. ZJN-a. [↑](#footnote-ref-26)
27. Odluka o obustavi postupka se odnosi na konkretnu drugu fazu i naručilac može u okviru SDN-a da ponovo poziva kvalifikovane kandidate da podnesu ponudu. [↑](#footnote-ref-27)
28. Član 151. stav 2. tačka 2) ZJN-a. [↑](#footnote-ref-28)
29. Član 233. stav. 1. tačka 5) ZJN-a. [↑](#footnote-ref-29)
30. Član 152a ZJN-a. [↑](#footnote-ref-30)
31. Član 109. stav 2. ZJN-a. [↑](#footnote-ref-31)
32. Član 152a ZJN-a. [↑](#footnote-ref-32)
33. Član 155. stav 2. ZJN-a. [↑](#footnote-ref-33)
34. Član 152. ZJN-a. [↑](#footnote-ref-34)
35. Naručilac navedene odluke dostavlja vodeći računa da ne otkriva informacije o ostalim kandidatima. [↑](#footnote-ref-35)